paragraph_text: Naručitelji nisu bili zadovoljni ni s Rodinovom idejom da se skupina figura izloži na niskom pijedestalu. Naime, Rodin je smatrao kako bi smještajem ovih figura na visoki pijedestal, što je tada bila praksa, pretpostavili kako su samo iznimni i plemeniti ljudi spremni za ovakav herojski čin. Smjestivši ih na razinu promatrača s ulice, Rodin se nadao kako će pridonijeti dojmu kako je riječ o običnim građanima s kojima se svaki građanin Calaisa može poistovjetiti. Na taj način je predskazao način izlaganja skulptura u 20. stoljeću kada su skulpture počele biti izlagane u neposrednom „stvarnom“ prostoru promatrača.